1. חוץ, בית קפה שכונתי באיזור רחביה – יום

שחר (20), יושבת עם שתי חברות סביב שולחן עגול קטן ברחבה החיצונית של בית קפה שכונתי ביום שמשי. שחר לובשת בגדים יחסית משוחררים, היא בחורה נאה וקצת עצורה. שתי חברותיה, ענת (20) וקרן (21) לבושות בשמלות קיציות. ענת וקרן יושבות אחת ליד השנייה, ענת מחזיקה את הטלפון הנייד של שחר. השתיים "משחקות" עם האפליקציה "טינדר", למורת רוחה של שחר, "מעבירות ימינה" כל מיני בחורים. הן מחליפות מבטים ומצחקקות, מדי פעם מראות את המסך לשחר, שמנסה לחטוף מהן את הטלפון שלה בלא הצלחה. לבסוף הן מניחות את הטלפון על השולחן, כל השלישייה לוקחת נשימה עמוקה ואפילו לפניה של שחר מתגנב חיוך.

1. פנים, חדר השינה של שחר – ערב

שחר, במגבת בצבע בורדו ושיער רטוב, נכנסת לחדר השינה שלה. החדר בגודל בינוני, יש בו מיטה זוגית פשוטה מעץ, שולחן כתיבה חבוט, עליו כמה ספרי קריאה וכמה מחברות וכן ערימת דפים בערבוביה ולידו כיסא עץ עם ערימה של בגדים עליו, ארון בגדים יחסית גדול שמכוסה במעין טפט דמוי עץ שמתקלף בפינות ומראת גוף. בחדר חלון אחד, מאחורי שולחן הכתיבה, יש נוף יפה של ירושלים בשעת הדמדומים.

היא פותחת את ארון הבגדים ובוהה בו דקה ארוכה. היא לובשת זוג תחתונים שחורים ומוציאה שמלה כחולה יחסית חגיגית מהארון. היא מורידה את המגבת וזורקת אותה על המיטה, אחר מצמידה את השמלה לגופה, השמלה עדיין על הקולב. היא לוקחת נשימה עמוקה ומצמידה את ידיה לחזה ה"שטוח" שלה. היא מביטה בהשתקפותה במראה, אבל מבטה נראה ריק, היא לא מרוצה. נשימה ארוכה נוספת והיא מניחה את השמלה על המיטה גם כן ומוציאה חזיית פוש-אפ מאחת המגירות. היא בוחנת אותה, ממששת את הריפוד העבה בתחתית הקאפ.

שוב שחר נעמדת מול המראה. היא לובשת את החזייה מקדימה, מכניסה את ידיה דרך הרצועות ואחר כך מצמידה את החזייה לחזה שלה. אז היא מנסה לסגור את החזייה, כאשר התופסנים בגבה. היא מסתבכת עם זה ולא מצליחה. שוב, אנחה. היא מורידה את החזייה ומנסה ללבוש אותה "הפוך" – סוגרת את התופסנים מקדימה, מסובבת את החזייה ואז משחילה את ידיה דרך הרצועות, אותן היא מסדרת כדי שלא יהיו מסובבות. היא מזיזה את החזייה קצת באיזור הברזלים. היא לובשת את השמלה, מסתכלת על עצמה במראה בריכוז, מיישרת את שוליה ומסדרת את איזור הכתפיים והמחשוף. היא מסתובבת לפרופיל ובוחנת את הסילואטה שלה עם הציצים החדשים שלה. הפעם היא נראית קצת יותר מרוצה, אבל עדיין משדרת חוסר נוחות מסוים וממשיכה לשחק עם הרצועות על כתפיה ובגבה.

1. פנים, בר – לילה

שחר יושבת מול הדייט שלה, חן (23), ליד שולחן גבוה, שניהם יושבים על כיסאות בר עם משענת. המקום נראה די fancy, וחן, בחור נאה ורציני, לבוש בחולצה מכופתרת צמודה יחסית. שחר נראית מאוד עצורה ובאופן כללי הוייב לא זורם מאוד.

1. פנים, בר – לילה

אנחנו חותכים לערב אחר, אבל אנחנו נמצאים באותו בר, הבחור התחלף במישהו אחר, ארז (22), כל השאר (מלבד התלבושת של שחר) נראה פחות או יותר אותו הדבר.

1. פנים, בר – לילה

שוב אותו המקום. הפעם הבחור הוא יואב (24), בחור גבוה וחטוב. גם הוא לבוש באלגנטיות. יואב מדבר בתנועות ידיים גדולות ובטוחות (השיחה מעומעמת ואנחנו שומעים בעיקר את רחשי הרקע) ושותה יין אדום ושחר שותה כוס יין לבן ומנשנשת בוטנים מצלוחית שמונחת במרכז השולחן שלהם. הדינמיקה לא מוצלחת במיוחד, בעיקר נראה ששחר לא מרגישה בנוח בסיטואציה. יש לה תנועות קטנות (שהוא לא שם לב אליהן) – היא מוודאה שרצועות החזייה מכוסות על ידיה כתפיות השמלה כמה וכמה פעמים, כל כמה זמן מזיזה את כתפיה וחזה, כאילו כדי לשחרר את הלחץ שהחזייה מפעילה. מדי פעם היא מיישרת את קדמת השמלה.

לפתע נופל בוטן למחשוף של שחר. השניים קופאים, יואב מפסיק לדבר ושחר מביטה מטה. לפתע מבטה נהיה משועשע והיא מוציאה את הבוטן מהחזייה ואוכלת אותו. יואב נראה קצת בשוק ולא חוזר לדבר. לעומתו שחר נראית כאילו גל של ביטחון שטף אותה. היא מזדקפת וכעבור רגע מורידה את החזייה, משחילה אותה החוצה דרך השרוול של השמלה הקצרה. את החזייה היא מטיחה על התיק הקטן שלה, שנמצא על הכיסא שצמוד לשלה. הבחור המופתע מסתכל על החזייה לרגע, ואז על הבחורה. שחר נשענת אחורה, חיוכה התרחב. היא לוקחת לגימה מהיין שלה ואז מתחילה לדבר. יואב לא ממש מגיב.

1. פנים, בר – לילה

אותו המקום, אותו הערב, קצת מאוחר יותר. שחר יושבת לבד על יד השולחן שלה ושל יואב. על השולחן ישנה כוס היין של שחר, עדיין לא ריקה לחלוטין, והחשבון, עליו הקבלה וכמה מטבעות. שחר נעמדת בתנועה מהירה, לוקחת את התיק הקטן שלה והולכת כמה צעדים לכיוון הבר, שם היא מתיישבת. כמה מושבים לשמאלה יושב אביב (22), מלצר במקום, לבוש בבגדים שחורים, חולצתו מכופתרת, אבל נראה שהוא בהפסקה והוא משדר משהו נינוח. מוריד צ'ייסר של וויסקי. בתוך הבר נמצאת הברמנית, שיר (24), בחורה נאה שעסוקה בהכנת קוקטיילים. שחר יוצרת קשר עין עם אביב, שמחייך אליה, היא מחייכת אליו בחזרה, אחר מסתכלת על שיר בסקרנות, שמביטה בה מזווית העין ומחייכת חצי חיוך, קצת לעצמה וקצת מפלרטט. היא מניחה את הקוקטייל על הבר ואז מתקדמת לכיוונם של שחר ואביב ומוזגת לשלושתם צ'ייסרים. הם עושים "לחיים" ומורידים את הצ'ייסרים. האווירה נינוחה וקלילה. שחר אוספת את השיער שלה, שעד כה היה פזור עם שביל בצד, לגולגול מרושל עם גומייה שחורה ופשוטה. אז היא מסתכלת על שיר, על אביב ואז בחזרה על שיר. לא ברור לנו האם היא נדלקה על מישהו מהם או שהיא סתם שמחה להימצא בחברה קצת יותר משוחררת בה היא לא צריכה להעמיד פנים.